पाएं अपने शहर की ताज़ा ख़बरें और फ्री ई-पेपरडाउनलोड करें
संक्रमण की दूसरी लहर के कारण जहां घरों में बंद है। वहीं दूसरी ओर मजदूर दिवस पर अपनी आजीविका चलाने के लिए खतरा लेकर भी काम करने पर मजबूर हैं, क्योंकि 8 से 10 घंटे काम करने के बाद 500 से 600 ईंट बनाने पर 200 रुपए मिलते हैं।
यह कार्य करने के लिए जैसे तैसे कर्फ्यू में ईट भट्टों पर पहुंचकर काम करते हैं। फिलहाल पूरे जिले में 179000 मजदूर पंजीबद्ध है। इनके अलावा भवन निर्माण से जुड़े 7000 मजदूर है। परंतु मूलीखेड़ा स्थित बाहर से आए और शाजापुर के निवासी मजदूर न तो पंजीबद्ध है और न ही उन्हें किसी तरह की आर्थिक सहायता मिलती है।
दिन-रात मेहनत करके 350 रुपए की कमाई करके परिवार अपना पालन पोषण करता है। सामान्य दिनों की तरह कर्फ्यू में भी मजदूर वैसा ही काम करने को मजबूर है, जैसा पहले था। इस दौरान मजदूर दिवस पर जिले का श्रमिक विभाग भी ऑफिस बंद रहा। जहां कोई नहीं था, अधिकारी ने प्रश्नों के जवाब फोन पर ही दिए।
मजदूरों ने बताया- दिनभर में 200 रुपए का हाे जाता है काम
मूलीखेड़ा स्थित ईंट भट्टे पर श्रमिक राहुल कुशवाह और लालसिंह कुशवाह ने बताया कि 1000 ईंट बनाने पर हमें 350 रुपए मिलते हैं। इसमें एक साथ चार लोग काम करते हैं तो 1 दिन में 500 से 600 कच्ची ईंट मजदूर के हिस्से में आती है। इस प्रकार से 200 रुपए मिल जाते हैं। न तो कोई हमें आर्थिक सहायता मिली है, न ही हमार किसी प्रकार का पंजीकरण किया गया है। इसी प्रकार ज्योति कुशवाहा जो कि आष्टा से आई हैं। उनकी तीन लड़कियां हैं। वह बड़ी मुश्किल से 200 से 250 रुपए तक प्रतिदिन कमा लेती हैं। काम इतना रहता है कि समय भी नहीं मिल पाता है। दिनभर काम करो और रात में बच्चों के लिए खाना बनाओ, केवल इसी में दिन बीत जाता है। वहीं राधाबाई लक्ष्मी नगर में रहती हैं। उन्होंने बताया कि आज तक कोई भट्टे पर हमें पूछने नहीं आया कि आपका आधार कार्ड है या नहीं, मजदूर दिवस क्या होता है यह भी हमें पता नहीं है।
मजदूरों की भी हालत खराब
द्वारकापुरी में काम कर रहे कमल जाटव बताते हैं कि प्रतिदिन 8 घंटे के 400 रुपए मिलते हैं, परंतु इसमें सीमेंट के कारण हाथ-पैर गल जाते हैं। वहीं राजेश जाटव का कहना है कि किसी भी प्रकार का पंजीकरण नहीं किया गया है। मजदूर का काम करने वाली पप्पी राठौर और ममताबाई ने बताया कि पुरुषों को तो जरूर 400 रुपए मिलते हैं, परंतु महिलाअाें काे 8 घंटे के 200 रुपए ही दिए जाते हैं। अब घर कैसे चलाएं या किसको बताएं।
लाेग नए हाेंगे, इन लोगों के पंजीकरण दिखवाता हूं
शुक्रवार को सभी लोग आए थे और मुझे बुखार है, इसलिए आज मैं नहीं आ पाया। वैसे सभी मजदूरों का पंजीकरण हम करते हैं। यहां लोग नए होंगे। इनके पंजीकरण नहीं हुए, तो हमें दिखवाता हूं।
-आर.जे. रजक , सहायक श्रम अधिकारी
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva mai_Deva zho_Hant eng_Latn